**עֶפְרוֹנָן טִיבֵּטִי** (שם מדעי: *Calandrella acutirostris*) הוא מין של ציפור שיר קטנה במשפחת העפרוניים. הוא מצוי בדרום-מרכז אסיה מאיראן וקזחסטן ועד סין.

בישראל הוא נצפה פעם אחת ליד קיבוץ אילות על-ידי הדורם שיריחי בשנת 1986, הפרט היה מהתת-מין *C. a. acutirostris.*

טקסונומיה ואטימולוגיה
---------------------

שם הסוג *Calandrella* הוא צורת הקטנה של *kalandros*, השם ביוונית עתיקה שניתן למין אחר במשפחת העפרוניים, עפרוני ענק. שם המין הספציפי *acutirostris* הוא חיבור של המילים *acutus* - חד ו-*rostrum* - מקור*.*

שמו העממי באנגלית, Hume's short-toed lark, מנציח את חוקר הטבע הבריטי אלן אוקטביאן הום שתיאר את המין. לעיתים הוא מכונה בשם החלופי Lesser short-toed lark, מה שעשוי לבלבל עם השם הרשמי של מין אחר בעל אותו שם, עפרונן גמדי.

### תת-מינים

ישנם שני תת-מינים מוכרים:

* *C. a. acutirostris* (אלן אוקטביאן הום, 1873) - מצוי מצפון-מזרח איראן ומזרח קזחסטן ועד למערב סין
* *C. a. tibetana* (וויליאם אדווין ברוקס, 1880) - תואר במקור כמין נפרד. מצוי מצפון-מזרח פקיסטן ועד לרמה הטיבטית

תיאור
-----

העפרונן הטיבטי דומה בגודלו ובמראהו לעפרונן קצר-אצבעות, אך הוא בעל מראה פשוט יותר, עם ניצוי כהה יותר ומקור קטן יותר. כמו במקרה של עפרונן קצר-אצבעות, קיימת שונות מסויימת בניצויים של פרטים על פני טווח התפוצה שלו, דבר הגורם לכך שלא תמיד ניתן להסתמך על מראהו בזיהויו. אורכו כ-13–14 ס"מ והזוויגים דומים. כיפתו חומה ומפסוספסת קלות, סוככות האוזניים חומות-אדמדמות ופס-הגבה לבן. החלקים העליונים בגווני חום-אפרפר או חום חולי עם פסים כהים יותר, וסוככות העל-הזנב בגוון בחום-אדמדם. הכנפיים בצבע חום-אפרפר עם פסי כנף שחורים וקצוות חיוורים לנוצות. החלקים התחתונים לבנבנים ברובם, מלבד כתם צוואר כהה ורצועה אפורה-צהבהבה על החזה. החזה חלק וללא פיספוס.

### קולות

קריאותיו מקלות על זיהויו; הן כוללות "*טריי*" צווחני *ו"צ'יררר*" יבש ומתגלגל יותר מזה של העפרונן קצר-האצבעות.

סטטוס
-----

למין זה טווח תפוצה נרחב למדי, ומגמות האוכלוסייה מוערכות כיציבות, ולכן המין אינו מוגדר כמתקרב לסף פגיעות, ומסווג ברמת סיכון "ללא חשש" על-ידי האיגוד הבינלאומי לשימור הטבע ומשאבי הטבע (IUCN).

גלריה
-----

* מבט מהגב, ליד שמורת פנגולחה, סיקים, הודומבט מהגב, ליד שמורת פנגולחה, סיקים, הודו
* מפקיסטןמפקיסטן
* בעל כושר הסוואה מצוין, גילגיט-בלטיסטן, מפקיסטןבעל כושר הסוואה מצוין, גילגיט-בלטיסטן, מפקיסטן
* מפקיסטןמפקיסטן

קישורים חיצוניים
----------------

ויקישיתוף מדיה וקבצים בנושא **עפרונן טיבטי** בוויקישיתוף
* עפרונן טיבטי, באתר ITIS (באנגלית)
* עפרונן טיבטי, באתר NCBI (באנגלית)
* עפרונן טיבטי, באתר Internet Bird Collection (באנגלית)
* עפרונן טיבטי, באתר GBIF (באנגלית)
* סימני זיהוי באתר ההודי ogaclicks
* תצפיות, קטעי וידאו, תמונות וקולות של עפרונן טיבטי, באתר eBird
* הקלטות אודיו של עפרונן טיבטי, באתר xeno-canto

הערות שוליים
------------

1. ↑  עפרונן טיבטי באתר הרשימה האדומה של IUCN
2. ↑  אורי גורפיין, 331) עפרונן טיבטי, באתר בולי ציפורים ישראליות
3. ↑  Jobling, James A (2010). *The Helm Dictionary of Scientific Bird Names*. London: Christopher Helm. ISBN 978-1-4081-2501-4.
4. ↑  "Calandrella acutirostris - Avibase". *avibase.bsc-eoc.org*. נבדק ב-2016-12-11.
5. ↑  "IOC World Bird List 6.4". *IOC World Bird List Datasets*. doi:10.14344/ioc.ml.6.4.
6. ↑  Mark Beaman; Steve Madge (1998). *The Handbook of Bird Identification: For Europe and the Western Palearctic*. Christopher Helm. p. 547. ISBN 978-0-7136-3960-5.
7. ↑  Hume's Lark, Calandrella acutirostris, BirdLife Data zone